กรมอุตุนิยมวิทยา ติดตามสถานการณ์เฝ้าระวังพายุ "โกนเซิน" ตลอด 24 ชั่วโมง
นายณัฐพล ณัฏฐสมบูรณ์ อธิบดีกรมอุตุนิยมวิทยา  กล่าวว่า ได้เปิดศูนย์อำนวยการติดตามสถานการณ์พายุ "โกนเซิน" (CONSON) เนื่องจากขณะนี้มีประกาศกรมอุตุนิยมวิทยา "พายุโซนร้อนกำลังแรง “โกนเซิน” มีศูนย์กลางอยู่ห่างประมาณ 185 กิโลเมตร ทางตะวันออกเฉียงใต้ของเมืองดานัง ประเทศเวียดนาม หรืออยู่ที่ละติจูด 15.7 องศาเหนือลองจิจูด 109.9 องศาตะวันออก มีความเร็วลมสูงสุดใกล้ศูนย์กลางประมาณ 100 กิโลเมตรต่อชั่วโมง และกำลังเคลื่อนตัวทางทิศตะวันตกด้วยความเร็วประมาณ 13 กม./ชม. คาดว่าเคลื่อนขึ้นฝั่งบริเวณเมืองดานัง  ประเทศเวียดนาม ในวันพรุ่งนี้ (12 ก.ย. 64) หลังจากนั้นจะอ่อนกำลังลงเป็นพายุดีเปรสชัน และหย่อมความกดอากาศต่ำกำลังแรงตามลำดับในขณะที่มีร่องมรสุมพาดผ่านภาคเหนือตอนล่างภาคกลางตอนบนและภาคตะวันออกเฉียงเหนือ ลักษณะเช่นนี้จึงส่งผลทำให้ประเทศไทยยังคงมีฝนตกต่อเนื่องและมีฝนตกหนักถึงหนักมากบางแห่ง กรมอุตุนิยมวิทยา ติดตามสถานการณ์พายุดังกล่าวอย่างใกล้ชิด เพื่อแจ้งเตือนภัยให้กับประชาชนจนกว่าสถานการณ์พายุดังกล่าวจะคลี่คลายลง พร้อมทั้งแจ้งเตือนประชาชนให้ระวังอันตรายจากลมแรง น้ำท่วมฉับพลันและน้ำไปไหลหลาก และติดตามข่าวของพายุลูกนี้อย่างใกล้ชิดต่อไป